google/wiki40b huggingface dataset:
Eugenius Sophus Ernst Heltzen

Bakgrunn

Heltzen var utdannet jurist fra Københavns Universitet i 1840. I 1842 ble Heltzen protokollsekretær i Højesteret, fra 1846 til 1847 auskultant i Rentekammeret og stiftamtmann i Aalborg, fra 1848 sekretær hos innenriksministeren og i 1850 amtmann over Aabenraa, Als og Ærø Amt.

Politisk karriere

I 1856 ble Heltzen valgt til medlem av Riksrådet hvor han sluttet seg til det konservative Helstadspartiet. 
Heltzen var justis- og kultusminister 11. juli 1864 – 30. mars 1865 i Regjeringen Bluhme II.
Heltzen ble mistenkt for å ville innføre innskrenkninger i grunnloven etter tapet i krigen mot Tyskland av den politiske opposisjon, det National-Liberale Parti (som Heltzen næret en stor politisk uvilje og mistro overfor), som følge av Heltzens utpregede rojalistiske holdning. Dette gjorde ham senere til offer i en politisk intrige som medførte hans avgang som minister i 1865. Samme år ble Heltzen utnevnt til stiftamtmann på Fyn. I 1882 fikk Heltzen Dannebrogordenens Storkors.
Heltzen var sønn av oberst kammerherre Christian Ludvig Gustav von Heltzen og Marie Elisabeth, f. baronesse Knuth av Conradsborg (1789 – 1865); datter av lensbaron Adam Christopher Knuth av Conradsborg og Juliane Maria f. baronesse Brockdorff av Scheelenborg. Heltzen eide de adelige godsene Søgård og Aartoft i Lundtoft Herred (Syd-Jylland), og herregården Landkilde ved Odense. Heltzen var gift med Cathrine Elisabeth von Stemann (1830–1923), datter av stiftamtmann Christian Ludvig von Stemann (1791–1857). Heltzen var fetter til den norske statsministeren i Stockholm (1841 – 1858) Frederik Gottschalk Heltzen Due, fetter til den norske «statsforfatter» og statsrevisor Peder Krabbe Gaarder, nevø av den norske Stortingsmann Paul Frederik Michael Heltzen og grand-nevø av førstestatsråd (statsminister) og finansminister i Norge 1814 general Frederik Gottschalk von Haxthausen.
Anthribola

Utseende

Middelsstore, avlange, mørke trebukker med gule, brunrøde eller hvitaktige tegninger. Slekten ligner mye på visse blomsterbukker (Lepturinae). Antennene er tynne og omtren så lange som kroppen. Hodet er fremstrakt, snuteformet forlenget, med utstående fasettøyne. Pronotum er avmalnende forover, klokke- til trapesformet, lengre enn bredt, med lys midtstripe. Dekkvingene er kraftig avsmalnende bakover, ganske brede ved "skuldrene". Beina er nokså kraftige, middels lange.

Utbredelse

Slekten er endemisk for Madagaskar.
Æ så mæ tilbake – Jørn Hoels beste

Æ så mæ tilbake – Jørn Hoels beste er en samleplate med Jørn Hoel, utgitt i 1995. Albumet lå 17 uker på VG-lista og endte med førsteplass som beste plassering.
Fylkesvei 7732

Fylkesvei 7732 går mellom Ramsvika og Mortsund i Vestvågøy kommune. Veien er 4,2 km lang.
Før 1. januar 2010 hadde veien betegnelsen fylkesvei 838.
Frem til 2019 hadde veien betegnelsen fylkesvei 998.
Jules Brunet

Bakgrunn

Jules Brunet var sønn av Jean, som var veterinær for det 3. dragonregiment, og hans hustru Laure Roche. Han studerte artilleri ved Ècole Polytechnique og tok eksamen i 1857.
Jules Brunet tok del i den franske intervensjonen i Mexico fra august 1863 til juni 1864, og ble dekorert for sin innsats der. Fra 1863 var han postert med hesteartilleriregimentet av den keiserlige garde, noe som var en prestisjefull enhet.
Han ble forfremmet til kaptein i en alder av 30 år i 1867.

I Japan

Da keiser Napoleon III sendte en gruppe av militære rådgivere til Japan for å modernisere shogun Tokugawa Yoshinobus hær, var Brunet med som artilleriinstruktør. De ankom Yokohama, og oppdraget, som kom i begynnelsen av 1867, engasjerte Brunet med å utdanne shogunens styrker i om lag ett år. Shogunen tapte boshinkrigen allerede i 1868. 
Deretter ville den japanske keiseren, Meiji, tilta seg all makt, og gav ordre til den franske militærgruppen om å forlate Japan umiddelbart. Men Julen Brunet nektet og bestemte seg for å bli. Han gikk da ut av den franske hær og flyttet til det nordlige Japan med restene av shogunens armeer i håp om å organisere et motangrep. Brunet hjalpe til med å organisere Ezo-republikkens militære styrker under fransk-japansk ledelse, men den ble beseiret av keiserlige styrker.

Atter i Frankrike

Brunet vendte så tilbake til Frankrike; han ble evakuert av skipene Coëtlogon og så Dupleix, og skulle for krigsrett i Frankrike. Den nye japanske regjeringen krevde at Brunet skulle straffes for sin virksomhet i boshinkrigen, men hans innsats hadde vunnet folkelig støtte i Frankrike, og kravet ble avslått. Admiral Enomoto, som først var alliert med Brunet, hadde sluttet seg til den keiserlige regjering og ble minister av den keiserlige japanske flåte. Takket være Enomotos innflytelse tilgav den japanske regjeringen Brunet. Han ble tildelt medaljer i mai 1881 og i mars 1885 i den japanske ambassaden i Paris.
Unders den tysk-franske krig (1870–1871) ble han raskt rehabilitert. I 1870 ble han tatt til fange av prøysserne ved Metz. Han kjempet senere med regjeringsstyrkene mot Pariserkommunen.
I 1898 ble han stabssjef for den franske armé («Chef d'Etat major») under krigsminister Charles Sulpice Jules Chanoine (samme mann hadde tretti år tidligere vært hans overordnede i den franske militærmisjon).
Transkulturell psykiatri

Transkulturell psykiatri, på engelsk kalt transcultural psychiatry eller cross-cultural psychiatry, er den delen av psykiatrien som konsentrerer seg om de kulturelle og etniske faktorer ved mentale lidelser og psykiatrisk helsetjeneste.
Transkulturell psykiatri har sitt opphav i kolonitiden, men anses i moderne tid å ha sitt utspring i Arthurs Kleinmanns arbeid fra 1977.
Mulighetene ved å ta det kulturelle perspektiv inn i psykiatrien ligger først og fremst i å få påvist ubevisste antakelser – og begrensninger for overførbarhet av gjeldende psykiatrisk teori og praksis til mennesker som tilhører andre kulturelle grupper enn dem man tradisjonelt har arbeidet med. Dessuten er det av vesentlig betydning for utvikling av nye tilnærminger for behandling av stadig mer heterogene befolkningsgrupper verden over at man er seg det kulturelle aspekt bevisst.
En av innvendingene mot psykiatri er at mange av de diagnoser og lidelser den befatter seg med er kulturbetingede sosiale konstruksjoner. Diagnostiske kriterier, mestringsstrategier og sosial struktur er alle faktorer som spiller betydelig inn som grunnlag for å igangsette psykiatrisk behandling – derfor er det vesentlig at disse ses i lys av kulturelle betingelser. Det som kan være et symptom på en psykisk lidelse i en kultur trenger ikke nødvendigvis være det i en annen kultur.
Kommunalråd

Kommunalråd er tittelen på en norsk, kommunal tjenestemann med ansvar for plan- og programvirksomhet innen et forvaltningsområde. Kommunalrådene er vanligvis ledere eller nestledere av kommunale nemnder. De velges av kommunestyret og blant kommunestyrets medlemmer, for en valgperiode. Det er en lønnet heltidsstilling. Kommunalråden har ikke instruksjonsmyndighet overfor forvaltningen.
Stillingen ble først innført i Oslo i 1972, og er senere innført i flere bykommuner.
Dharma & Greg

Om serien

Den nyutdannede advokaten Greg møter Dharma, en frilynnet ung jente med helt motsatt bakgrunn en ham. Til tross for forskjellene reiser de til Reno etter sin første date for å gifte seg. Dette skaper konflikter mellom hans konservative og republikanske foreldre – og hennes hippie-foreldre. Mange pussige episoder oppstår i kulturkollisjonene.

Priser

Jenna Elfman ble i 1999 tildelt en Golden Globe for sin rolle i serien. Hun ble også tildelt to TV Guide Award (1999 og 2000).
Dennis C. Brown ble tildelt tre BMI TV Music Award ved BMI Film & TV Awards for å ha komponert musikken til serien.
John Man

Liv og virke

John Man studerte tysk og fransk ved Keble College ved Universitet i Oxford og tok deretter to fag på høyere nivå; historiefag (Oxford) og mongolsk (ved School of Oriental and African Studies i London), fullførte det siste i 1968.
Etter å ha jobbet med journalistikk for Reuters og publisering for Time-Life Books, vendte han tilbake til forfatterskapet, unntatt tidvis når han arbeidet for film, TV, og radio.
På 1990-tallet begynte han på en trilogi om det tre betydelige skriftrevolusjonene: skrivingen i seg selv, alfabetet, og trykking med løse typer. Det har så langt resultert i to bøker, Alpha Beta og The Gutenberg Revolution, begge utgitt på nytt i 2009. Den tredje, om skrivingens opprinnelse, er på avbrudd grunnet at forfatteren er avhengig av tilgang til Irak.
Han vendte tilbake til emnet Mongolia med boken Gobi: Tracking the Desert, den første boken om regionen siden 1920-tallet. Arbeidet i Mongolia førte til utgivelsen Genghis Khan: Life, Death and Resurrection, som hittil har kommet i 18 språk, inkludert norsk som Djengis Khan: hans liv, død og gjenfødelse (2008). Deretter Attila the Hun og Kublai Khan: The Mongol King Who Remade China som således fullførte en trilogi over de store asiatiske krigerkongene.
The Terracotta Army (2007) sammenfalt med den prestisjefylte utstillingen om samme emne til British Museum i september 2007-april 2008. Den ble fulgt av boken The Great Wall. The Leadership Secrets of Genghis Khan som kombinerer historie med lederskapteori. Xanadu: Marco Polo and the Discovery of the East ble utgitt høsten 2009, og Samurai: The Last Warrior, historien om Saigō Takamoris nederlagsdømte opprør i 1877 mot den japanske keiser, ble utgitt i februar 2011.
En revidert utgave av hans bok om Genghis Khan, med resultatene fra en ekspedisjon opp i fjellene hvor herskeren hevdes å være gravlagt, kom ut høsten 2010. Hans så langt siste bok, Ninja: 1,000 Years of the Shadow Warriors (2013), er en videreføring av hans interesse for Japan.
John Man bor i nordlige London, «inspirert av en sterk og vakker familie, hustru, barn og barnebarn.»
MS «Øygar»

MS «Øygar» er en westamaran bygget i 1975 for Øygarden-Sotra Rutelag L/L, Bergen. Skipet var i flåten til Hardanger Sunnhordlandske Dampskibsselskap (HSD) som «Teisten» fra 1988 til 1995.
FA-cupen 1906/07

FA-cupen 1906/07 var den 36. sesongen av den engelske FA-cupen. Finalen ble spilt 20. april 1907 i Crystal Palace i London. The Wednesday og Everton spilte i finalen.
Makoto Sugiyama

Karriere

Makoto Sugiyama startet sin profesjonelle karriere i Nissan Motors (nå kjent som Yokohama F. Marinos) i 1983. Han har også spilt for Kashima Antlers og Kyoto Purple Sanga.
Han ble tatt ut i Japans tropp til VM i fotball U-20 1979.
Vadheim gravplass

Vadheim gravplass er en gravlund i Vadheim i Høyanger kommune i Sogn og Fjordane. Gravplassen ligger noen hundre meter nordøst for Vadheim bedehuskapell, på oversiden av Tangevegen.
Diskordans

Diskordans er ei gravlagt erosjonsflate som ligger mellom to berglag eller strata av forskjellig alder. Dette indikerer at sedimentavleiringa ikke skjedde sammenhengende. Generelt har ofte det eldre laget vært utsatt for erosjon i tida før det yngre laget ble lagt oppå, men uttrykket blir nytta om alle slike sprang i sedimentære berglag. Fenomenet vinkeldiskordans ble oppdaga av James Hutton, som fant dette i Jedburgh i 1787 og ved Siccar Point i 1788.
Bergartene over en diskordans er yngre enn bergartane under (med mindre berglaga har blitt snudd opp ned). En diskordans representerer ei tid der det ikke ble bevart noe sediment i en region. Den lokale registreringa for tidsintervallet mangler og geologer må nytte andre spor for å finne informasjon om den geologiske historia til området. Tidsintervallet som mangler, kalles en hiatus.
San Carlo al Corso

San Carlo al Corso er ei katolsk kirke i Via del Corso, en av Romas hovedgater. Her finner man St. Olavsalteret.
Kirken er viet de to milanesere, kardinal Carlo Borromeo (1538–1584) og biskop Ambrosius av Milano (337/340–397). Byggingen ble påbegynt etter Borromeo ble kanonisert i 1610, ledet av Onorio Longhi og etter dennes død, av Martino Longhi d.y. Tidligere lå her en kirke som het San Nicola de Tofo.  Kuppelen er tegnet av Pietro da Cortona (1596–1669) i 1668 og ligner vel litt på Santi Luca e Martina.  Pietro fikk også begynt på  apsis og dekorasjonene inne.  Den utvendige fasade var tegnet av kardinal Luigi Omodei .
Ytre Nordmør

Ytre Nordmør var 5. valgkrets i Romsdals amt ved stortingsvalget 1918. Ved dette stortingsvalget praktiserte man en valgordning med direkte flertallsvalg i enmannskretser. Ytre Nordmør valgte således én representant og én personlig vararepresentant.
Valgkretsen Ytre Nordmør bestod av herredene Kornstad, Eide, Kvernes, Bremsnes, Grip, Frei, Tustna, Edøy, Bratvær, Hopen, Aure og Stemshaug med 17 577 innbyggere og 8 387 stemmeberettigede.
Slaget ved Hemmingstedt

Slaget

Etter 13. februar 1500 ventet kongen og hæren på at værforholdene skulle bedre seg. På dette tidspunktet hadde de allerede massakrert innbyggerne i Meldorf, og et væromslag ville være avgjørende for videre fremrykning. Etter at Meldorf ble inntatt, blåste det opp til storm, og veiene ble uframkommelige. Derfor håpet hæren på frost. 
17. februar gjorde kong Hans en vurdering og fant ut at de økonomiske omkostningene med å ha 10 000 mann stående ubeskjeftiget var for store. Han besluttet derfor å rykke fram til tross for advarsler fra rådgiverne. I mellomtiden har ditmarskerne fanget og avhørt en av kongens menn som var blitt sendt ut for å rekognosere. Gjennom ham fikk de opplysninger om kongens planer og planlagte rute. I løpet av natten bygde de en jordvoll på tvers av den smale veien som hæren måtte følge. Dessuten åpnet de slusene mot Nordsjøen, og på den måten kunne ikke den store hæren utnytte de høyereliggende områdene i terrenget, men var tvinget til å holde seg på den smale, mudrete veien. 
Da ditmarskerne angrep ble hæren grepet av panikk og påført store tap. Det ble klart for kongen at et forsmedelig tilbaketog var eneste utvei, men siden trenet fulgte bak dem, var de stengt inne på den smale veien. De forsøkte i desperasjon å velte vognene ut i vannet, og kong Hans unnslapp selv med nød og neppe. Hovedparten av hæren druknet i det iskalde vannet. 
Ditmarskernes fordel var at de brukte planker og stokker til å løpe på eller hoppe mellom små tuer av land, og kunne derfor bevege seg mye lettere enn fienden. Dessuten hadde de fordelen av å ha vinden og den fykende snøen i ryggen.
Angivelig ble den originale Dannebrogsfanen fra Estlandstoget i 1219 erobret av ditmarskerne i dette slaget, og denne ble senere hengt opp i kirken ved Meldorf.
Stjernepose

Stjernepose er et norsk musikkprogram som har gått på NRK Radio siden 2014. Programmet spesialiserer seg på å spille rock fra 1970-, 1980- og 1990-tallet. Det varer i to timer og sendes alle hverdager på P13. Programmet blir ledet av Totto Mjelde og Tarjei Strøm. 
Navnet på programmet refererer til de hvite godteposene fra åttiårene med kort av rockeartister i hver pose.
Cambridge College

Cambridge College er et privat, ikke-kommersielt universitet i Cambridge, Massachusetts i USA. Det ble grunnlagt i 1971 av John Bremer som et åpent universitet. Det tilbyr fjernundervisning for voksne, og har regionale sentra i Georgia, California, Virginia, og Puerto Rico.
Cambridge College har 4 760 studenter (2006), og skolepenger på US$ 8 890. Det gis eksamener opp til doktorgradsnivå. Fagsammensetningen er lærerutdanning, ledelse, selvutvikling og humanistiske fag.
Wittgensteiner Land

Wittgensteiner Land er en region som hovedsakelig befinner seg innenfor Kreis Siegen-Wittgenstein, med små deler innenfor Hochsauerlandkreis i den tyske delstaten Nordrhein-Westfalen. Den omfatter kjerneområdet i den tidligere Kreis Wittgenstein og i de nåværende kommunene Bad Berleburg, Bad Laasphe og Erndtebrück.
Høydedragslandsbyene Hoheleye, Langewiese, Neuastenberg og Mollseifen nordøst for Berleburg, som idag er bydeler av Winterberg i Hochsauerlandkreis, var en gang også deler av den gamle kretsen Wittgenstein, men regnes idag som deler av Sauerland.
Flight

Handling

Etter en natt med sex og alkohol med en av flyvertinnene på et hotellrom i Orlando, våkner den skilte, miserable flykapteinen Whip Whitaker (Denzel Washington) opp bakfull og med minimalt med søvn i kroppen. Han bestemmer seg for å innta kokain for å våkne opp. Han går deretter på jobb, på et fly til Atlanta. Underveis mixer han vodka inn i appelsinjuicen sin og dupper av. Når han våkner opp har flyet fått tekniske problemer, og er på full fart til å krasje. Whip har ingen andre muligheter enn å styre flyet inn til krasjlanding på en åker.
Når han våkner opp, får han beskjed om at hans heltemodige innsats har reddet 96 av 102 personer på flyet. Livet til Whip ser omsider ut til å bli bedre, særlig etter at han møter Nicole (Kelly Reilly), en heroinhektet kvinne på bedringens vei som han innleder et forhold til. Men så kommer testresultatene til Whip - og plutselig er han under etterforskning for å ha styrt flyet under dop- og alkoholpåvirkning, og hva verre er - uaktsomt drap.
Hejing

Hejing (kinesisk: 和静县; pinyin: Héjìng Xiàn; uigur: خېجىڭ ناھىيىسى / Hecing Nahiyisi) er et fylke i det autonome prefektur Bayin'gholin i den autonome region Xinjiang i Folkerepublikken Kina.
Befolkningen var på 168 888 innbyggere i 1999.
Hejing ligger nordvest i det autonome prefekturet Bayingolin, nærmere bestemt sør i den sentrale delen av Tian Shanfjellene i Xinjiang. Blant de femten fylkene og byene som grenser til Hejing ligger storbyen Ürümqi 190 kilometer i luftlinje nord for fylket, mens prefekturets hovedstad – byfylket Korla – ligger 80 kilometer sør for Heijing. I fylket er 29 forskjellige etniske grupper bosatt, blant disse mongoler, Han, uighurer og Hui.

Kulturminner

Chawuhugravene (Chawuhu gumuqun 察吾乎古墓群) fra overgangstiden mellom bronse- og jernalderen (mange eksperter omtaler den som Chawuhukulturen) ble i 2006 oppført på Folkerepublikken Kinas liste over kulturminner.

Samferdsel

Hejing ligger på den sørlige Xinjuang-jernbanen.
Johannes Komnenos Batatzes

Bakgrunn

Johannes var sønn av pansebastohypertatos Theodoros Batatzes, av offisersfamilien Batatzes, som ble fremtredende allerede under keiser Johannes II Komnenos og på 1200-tallet stilte med tre bysantinske keisere. Gjennom sin mor, den purpurfødte prinsesse Eudokia Komnena, yngste søster av Manuel I, hørte til det regjerende dynasti, Huset Komnenos. 
Han hadde med sin hustru Maria Dukaina to sønner, Manuel og Alexios.

Militær

Johannes Batatzes fremstår i samtidige kilder som høytrangerende militær befalingsmann under Manuel I fra 1170-årene. Etter bysantinernes nederlag mot seldsjukksultanen Kılıç Arslan II. i slaget ved Myriokephalon, der hans bror Andronikos Batatzes falt, utslettet han en tyrkisk ridende hær som dro frem med plyndring gjennom Meanderdalen. 
Under Manuels sønn og etterfølger Alexios II stod Johannes Batatzes som Megas Domestikos i spissen for det bysantinske militærhierarki; ifølge samtidens segl hadde han tittelen protospatharios. Fra Adrianopel forvaltet han som strategos det viktige theme Thrakia. 
Da Andronikos I Komnenos tidlig i 1182 satte seg fore å avslutte det prolatinske regentskapet til Manuel Is enke, Maria av Antiokia, og Protosebastos Alexios Komnenos, nektet Johannes Batatzes å slutte seg til pretendenten. Batatzes' fetter, Megas Dux Andronikos Kontostephanos, gikk imidlertid over til Andronikos' side og gjorde det mulig for ham å toge inn i Konstantinopel i april 1182.
Etter Andronikos Komnenos' maktovertakelse gjorde Johannes Batatzes opprør. Formodentlig var det etter at han først var blitt fratatt sine embeder. Han ledet oppstanden mot den nye regenten fra Philadelphia i Lydia, som - akkurat som han hadde trodd - viste seg å være en brutal vilkårlighetshersker. Andronikos Komnenos sendte avsted en stridsmakt under kommando av Andronikos Lampardas, men han led nederlag mot opprørsstyrkene. Men imens var Johannes Batatzes blitt hardt sykdomsrammet. Han døde den 16. mai, bare få dager etter det seierrike slaget. 
Med hans død brøt opprøret sammen. 
Johannes Batatzes' sønner Manuel og Alexios forsøkte å flykte sjøveien til Sicilia, men led skipbrudd ved Kreta. Brødrene ble tatt til fange og blindet.  Bortfallet av Johannes Batatzes' utfording ble av Andronikos Komnenos oppfattet som guddommelig forsyn, og styrket ham i det forehavende i å la seg krone til medkeiser ved siden av den unge Alexios II.
World Series by Renault

World Series by Renault, fra 1998 til 2004 World Series by Nissan, er et mesterskap innen bilsport. Mesterskapet består av flaggskipet Formel Renault 3,5 liter (som ofte simpelthen blir kalt World Series by Renault eller endog WSR), Formel Renault 2,0 Eurocup og Eurocup Mégane Trophy. F4 Eurocup 1,6‎ ble lagt inn i World Series i 2010, men ble igjen droppet for 2011-sesongen.

Historie

Mesterskapet hadde sin opprinnelse i det spanske Formel Renault-mesterskapet, som ble kjørt fra 1991 til 1997. World Series ble grunnlagt som Open Fortuna by Nissan i 1998, og var hovedsakelig basert i Spania, men besøkte også andre land gjennom sin historie, blant annet Frankrike, Italia, Portugal og Brasil. Organiseringen ble håndtert av RPM Comunicacion. Mesterskapet endret navn flere ganger, vanligvis ved å ta navnet til hovedsponsoren, men det var også kjent under andre vanlige navn, så som det uoffisielle «Formel Nissan».
I de første årene brukte mesterskapet chassis bygget av Coloni, med en 2,0-liters Nissan SR20-motor. Mesterskapet lå mellom Formel 3 og Formel 3000. I 2002 antok mesterskapet et nytt format, med chassis levert av Dallara og motoren oppgradert til en Nissan VQ30. Mesterskapet ble også mer internasjonalt, med mer enn halvparten av løpene utenfor Spania.
I 2003 startet Renault Formel Renault V6 Eurocup, som en supportserie i Eurosports Super Racing Weekends (med ETCC og FIA GT). Mesterskapet kjørte med Tatuus-chassis og en Nissan 3,5-liters V6-motor.
I 2005 forlot Renault Super Racing Weekend og startet World Series by Renault og Formel Renault 3,5 liter-mesterskapet, ved å slå sammen World Series by Nissan (hvis motorkontrakt hadde utløpt) og Formel Renault V6 Eurocup. Dallara-chassiset ble beholdt, mens V6-motoren ble forbedret til 425 PS. Formel Renault 2,0 Eurocup og Eurocup Mégane Trophy ble også lagt inn i World Series i 2005, som supportløp til hovedmesterskapet Formel Renault 3,5-liter.

Teknisk

Per 2010-sesongen er chassiset for Formel Renault 3,5 liter-mesterskapet en karbonfiber monocoque bygget av Dallara og motoren er en 3,5 liters V6 Nissan VQ35 som yter 480 hk med en turtallsgrense på 8500rpm. Girkassen er en 6-trinns halvautomatisk enhet levert av Ricardo, med girvelgere bak på rattet. Totalvekta på bilen er 600 kg (uten bensin).  
Chassiset koster rundt EUR 130 000 + avgifter (per 2005) pluss motorleasing på EUR 20 000 per sesong.

TV-sendinger

Løpene i World Series by Renault blir sendt direkte som en del av en pakke med både formelbiler og standardbiler på den europeiske sportskanalen Eurosport. Eurosport selges også videre utenfor Europa, og World Series by Renault blir gjennom dette sendt også i Sørøst-Asia og Oseania.
Sværholt kirke

Sværholt kirke var en kirke som stod ved Sværholt bukt i Kjøllefjord i Lebesby kommune i Finnmark.
Kirken ble trolig bygd ca. 1613, men revet rundt 1735 for å brukes til reparasjoner av andre kirker. Befolkningstallet i Kjøllefjord var lavt på dette tidspunktet; ved skattemanntallet i 1668 bodde det 20 mennesker her, mens det i 1694 kun bodde 8 her, i tillegg til sognepresten.
Asurmonark

Biologi

Arten blir omkring 18 cm lang og har asurblå fjærdrakt i varierende nyanser, noe som er opphavet til både det norske og engelske (Cerulean Paradise-flycatcher) navnet på arten. Den har hvit halvmånet øyering som er brutt over øyet. Nebbet, øynene og de undre ekstremitetene er mørke, nærmest sorte. Buken varierer fra lyseblå til hvit.
Arten trives i tropisk regnskog i høyder mellom 425 og 650 moh. Den foretrekker beskyttede habitat i dalbunnen og et stykke opp langs dalsidene, men er sjelden å finne langs åskammene og på toppene.
Asurmonarkene eter mest små virvelløse dyr, som oftest i små grupper på 2–5 individer. Føden finner de helst i trekronene på høye trær eller sekundærkroner som ligger omkring 15 m over bakken eller mer. Det hender imidlertid at fuglene også leter etter mat i undervegetasjonen. Arten har også ofte blitt observert letende etter mat i umiddelbar nærhet av små ekorn (Prosciurillus), åpenbart tiltrukket av insekter som det lille pattedyret har forstyrret.